Papersnake/gushiwen huggingface dataset:
醉中歌
李新（宋代）

骆夫子，逢恶客，
酒食未阑客呼索。烛花销铄不肯起，
口纵长歌手弹拍。一年所得能几许，
一日散尽何所惜。囊无千黄金，
亦无双白璧。负郭二顷田，
敛税三四石。十九种秫谷，
以助糟丘癖。家酿憙次道，
狗窦招光逸。何物骆夫子，
乃尔太旷生。始知张翰一盃酒，
愈於身后名。骆夫子，
听歌声，为君留好语，
伴月照江城。
送别友人（一作别友人山居）
姚合（唐代）

独向山中觅紫芝，山人勾引住多时。摘花浸酒春愁尽，

烧竹煎茶夜卧迟。泉落林梢多碎滴，松生石底足旁枝。

明朝却欲归城市，问我来期总不知。
将抵豫境二首 其二
金锷（清代）

江乡未许狎閒鸥，地北天南易滞留。千古夷门争伫想，特来补足少年游。
钗头凤
赵扬（宋代）

灯初息。人静寂。红颜白发悲欲绝。愁千结，泪千滴，新愁旧恨，中宵痴立。

惜。惜。惜。

云惨淡。花憔悴。锦书难达空相会。肠已断，月正缺，山长水远，天涯咫尺。

别。别。别。
变竹枝词九首之六
贺铸（宋代）

南浦下鱼筒，孤篷信晚风。
但闻竹枝曲，不见沧浪翁。
和张判官登万山亭，因赠洪府都督韩公
孟浩然（唐代）

韩公是襄士，日赏城西岑。结构意不浅，岩潭趣转深。

皇华一动咏，荆国几谣吟。旧径兰勿剪，新堤柳欲阴。

砌傍馀怪石，沙上有闲禽。自牧豫章郡，空瞻枫树林。

因声寄流水，善听在知音。耆旧眇不接，崔徐无处寻。

物情多贵远，贤俊岂无今。迟尔长江暮，澄清一洗心。
回上张太尉（一云“谢赐玳瑁笔见征楚国公碑
杨维桢（元代）

昨夜文星照南极，今朝客省过东维。
锦囊颖脱千年兔，斑管光摇九尾龟。
墨卷风云随王气，恩分雨露出天池。
老夫来草平蛮策，先写新封楚国碑。
柳堤 琮琤谷
张栻（宋代）

幽谷竹成阴，悬流著石清。不妨风月夕，来此听琮琤。
有怀前人
赵抃（宋代）

湖平去棹复鸣鼙，一别何时手重携。龙榜昔同科甲乙，虎符今重郡东西。

寻真曾忆观丹井，乘兴徒思泛剡溪。闻说公堂多暇豫，湖山无处不留题。
巴陵
汪元量（宋代）

重到巴陵秋正清，岳阳城下系孤舲。
江湖万里水云阔，天地一孤河叹明。
月出洞庭鱼婢舞，气蒸云梦雁奴腥。
篙工又鼓潇湘花，渔笛渔榔上下鸣。
思佳客·迷蝶无踪晓梦沉
吴文英（宋代）

迷蝶无踪晓梦沉，寒香深闭小庭心。欲知湖上春多少，但看楼前柳浅深。
愁自遣，酒孤斟。一帘芳景燕同吟。杏花宜带斜阳看，几阵东风晚又阴。
题旌教院僧房云舫又名百漏船三首 其一
张侃（宋代）

山僧成岁枕云根，岂是无心直漫云。更辟短窗临涧水，自题云舫见殷勤。
写江岫春晴图
周浈（明代）

汀洲碧草生，凫雁动春声。
莫上高亭望，能伤送别情。
九龙树
萧雄（清代）

雄藩古干绕池围，乔娇犹龙世所稀。九烈定成丹九转，跃梭雷雨合腾飞。
癸巳四月二十九日出京
元好问（金朝）

塞外初捐宴赐金，当时南牧已骎骎。
只知灞上真儿戏，谁谓神州竟陆沉。
华表鹤来应有语，铜盘人去亦何心。
兴亡谁识天公意？留著青城阅古今。
十一日
韩淲（宋代）

八年山涧送春归，流转风光欲告谁。草野其间无别种，芳华之外有残枝。

燕莺蜂蝶偏他好，鸡犬牛羊不自持。溪北溪南交旧在，轻雷吹动雨成丝。
塞上曲二首
王烈（唐代）

红颜岁岁老金微，砂碛年年卧铁衣。

白草城中春不入，黄花戍上雁长飞。

孤城夕对戍楼闲，回合青冥万仞山。

明镜不须生白发，风沙自解老红颜。
赠单判官秩满言归
袁甫（宋代）

达士如弦直，直乃根性天。
平易无他事，大道本自然。
吁嗟机巧人，屈曲而拘挛。
不求心境静，但取世俗妍。
我来官柯山，同僚单君贤。
赞画得佽助，直道无盘旋。
廉介味已熟，恬退性所便。
两载且追随，使我无大愆。
临行重惜别，赠君可忘言。
所愿松柏操，岁寒毋变迁。
绍兴祀岳镇海渎四十三首
佚名（隋代）

彼林有庪，彼泽有沈。
猗兴西望，弗菲弗肖。
迺追斯邸，迺{左巾右荒}斯寻。
钌礼既卒，是用是歆。
李仁甫侍讲阁学挽诗二首
杨万里（宋代）

高议春江壮，长身野鹤孤。
生涯一杯酒，行李五车书。
凡例今迂叟，声名後老苏。
岷峨气凄怆，不为玉将珠。
太皞宓牺氏陵
王嵩高（清代）

邃古传神母，流光感赤虹。龙书彰圣瑞，日角表皇躬。

肇启苞符秘，能侔造化功。纪元开运会，画卦判洪濛。

理协阴阳始，几参象数终。三才咸有统，六位嬗无穷。

姬孔渊源在，炎黄谥号同。补天咨帝妹，创字授臣工。

任宿沿风姓，庭巢列禅通。混茫都邑改，巍焕寝园崇。

绀殿凌霄汉，丹陵接华嵩。握图容自肃，衣卉道弥冲。

作者斯文祖，钦哉望秩隆。圣朝稽典礼，谟诰述庞鸿。

日月觚棱外，乾坤法象中。白龟沦蔡水，苍桧拥斋宫。

幽赞诚何极，灵蓍满百丛。
和李逢同年水阁闲望
寇准（宋代）

务简凭危槛，凝然感物华。
孤村经野烧，极浦见渔家。
滩急舟难渡，山高日易斜。
明时如道在，焉复痛怀沙。
送倪敦复朝奉
宋祁（宋代）

倪侯喜清旷，遇物乃虚舟。
富贵知轻视，胸怀肯误投。
青云非近器，沧海纳群流。
道在从顕，功名晚可收。
和朱利宾题妙智院
元勋（宋代）

放怀对客初寻笑，满目开花未放愁。
望远此情天不尽，名山何得逐穷幽。
贺宋嗣宗除岳阳守五绝
史尧弼（宋代）

暂驾湖山两毂华，便应云海去乘槎。
蓬莱弱水而今近，看上鳌峰判五花。
王右军
李白（唐代）

右军本清真，潇洒出风尘。
山阴过羽客，爱此好鹅宾。(过 一作：遇)
扫素写道经，笔精妙入神。
书罢笼鹅去，何曾别主人。
次韵质夫兄使君同年
王安石（宋代）

楼堞相望一日程，春风吹急似摇旌。
莫言乐国无愁梦，赖把新诗有故情。
客舍五浆非所愿，私田三径会须成。
青云自致归公等，如我何缘得此声。
云庄十石辞 其四 云庄
邵宝（明代）

山苍苍兮白云，白杨风兮夕曛。怀伊人兮终古，秋吾黍兮春芹。
拱州道中二首 其一
刘一止（宋代）

城楼百尺兀相望，帝作东辅拱神州。当日隋家漕渠柳，至今春在末梢头。
秋夜牵情
朱淑真（宋代）

纤纤新月挂黄昏，
人在幽闺欲断魂。
笺素拆封还又改，
酒杯慵断却重温。
灯花占断烧心事，
罗袖长供挹泪痕。
益悔风流多不足，
须知恩爱是愁根。
西江月慢二首 其二
王时翔（清代）

珠帘梦醒，闲院宇、雾丝烟缬。浮浪惜春残，痴魂摇漾，柳花如雪。

纵遍寻、巷陌蘼芜，钿车路满，也成愁结。念绣裙、曾送回廊，半醉怨轻别。

叹彩笔、知音今世绝。只俊眼、能怜英杰。破袖郎当纨绮内，怎这般情热。

自别后、锦翼难凭，当时真悔，离杯漫啜。更甚日，细把断肠心事说。
代答
吴芾（宋代）

人生何用苦多忧，无日无时可宴游。
但使此心忘系累，凉玉佳月即中秋。
损轩诗
许景衡（宋代）

迁善宜将窒欲参，此轩名损亦何谈。古来种种无非学，更好从头问老聃。
和不疑送虏使还道中闻邻几圣俞长逝作诗哭之
司马光（宋代）

昨夕邮吏来，叩门致书函。
呼奴取以入，就火开其缄。
不疑赋长篇，发自燕这南。
痛伤江与梅，继踵良人歼。
噫嗟知其二，尚未知其三。
请从北辕后，覼缕为君谈。
邻几虽久病，始不妨朝参。
饮歠浸衰少，劂逆生虚痰。
逮於易箦辰，皮骨余崆嵌。
遗书属清俭，终始真无惭。
圣俞食寒冰，外以风邪兼。
愚医暴下之，结轖候愈添。
惙惙气上走，不复容鍼砭。
自言从良友，地下心亦甘。
钦圣体素强，药石性所谙。
平居察举措，敢以不寿占。
一朝暂归卧，簿领不废签。
讣来众皆愕，未信犹规觇。
兴言念三子，举袂涕已沾。
英贤能几何，逝者迹相衔。
君疑天上才，人得帝人贪。
我疑人间美，多取神所嫌。
茫茫幽明际，蓍蔡难穷探。
忧来不可忘，终日心厌厌。
又送卓大著知漳州
文天祥（宋代）

陆氏登三阁，源明出一麾。
清声光漳浦，便道拜长基。
赤子歌来暮，同寅赋去思。
西铭功用大，伫验顺宁诗。
送何安中之官新安录事
贺铸（宋代）

带郭荒山百匝牢，跻攀几见病猿猱。
官粮可数才鸡肋，吏事悬猿倍马曹。
芸阁有书行且召，萱堂须养未容高。
庆湖老子何堪别，隐几僧坊更寂寥。
兖山汪处士世宁留宿予适有事辞归别后寄此
程敏政（明代）

越国勋名重有唐，兖山家法冠诸汪。主人有道开鸥社，子姓无哗列雁行。

李白拟尝新竹酝，陈登空扫旧藤床。两怀不尽忙相别，咫尺停云万里长。
二将
刘克庄（宋代）

二将同时死，路人闻亦哀。
力穷鏖转急。围厚突难开。
战骨寻应在，残兵间有回。
伤心邮递里，隔日捷书来。
马迹桥
朱熹（宋代）

下马驱车过野桥，桥西一路上云霄。我来自有平生志，不用移文远见招。
次韵子瞻再游径山
苏辙（宋代）

我兄东南游，我亦梦中去。
径山闻已熟，往意穿云雾。
梦经山前溪，足冷忽先渡。
举头云峰合，到寺霜日莫。
香厨馔岩蔌，野径踏藤屦。
平生共游处，骞足蹑高步。
崎岖每生胝，眩晃屡回顾。
何年弃微官，携手众山路。
〈得此诗后，梦与兄同游山中，故为此篇。
〉
白雁
钱中谐（清代）

白雁初临楚泽来，孤飞正值苇花开。影迷积雪望难极，声入晓霜清更哀。

闲共云烟相掩映，偶逢鸥鹭不惊猜。却疑玉塞辛勤久，历尽风霜毛羽摧。
小园独立
陆游（宋代）

草香无处觅，花嫩不禁飞。
泽国春归晚，柴门客过稀。
新泥添燕户，细雨湿莺衣。
倚杖临阶久，衰翁气力微。
三字令 咏香扑
叶纨纨（明代）

疑是镜，又如蟾。最婵娟。红袖里，绿窗前。殢人怜。羞锦带，妒花钿。

兰浴罢，衬春纤。扑还拈。添粉艳，玉肌妍。麝氤氲，香馥郁，透湘帘。
题长春亭
韩元吉（宋代）

一径清深不起尘，芳菲红紫意随人。
应知地胜无非景，但有花开即是春。
萱草自随兰叶茂，棠花还与桂枝新。
彩衣兄弟人生乐，莫惜支筇步武频。
廨舍梅花欲开三绝
王炎（宋代）

花开不肯待春融，恐混繁枝深浅红。
洁白天然贞女操，清癯独立古人风。
刘评事少修浮丘别业社集
欧大任（明代）

乘凉出郭命巾车，宴客西池脍有鱼。阁倚浮丘深凿翠，觞行流有曲通渠。

窗间萝薜萦犹上，户外烟霞绣不如。更向墙阴窥笔砚，知君新著茂陵书。
白角篦
罗隐（唐代）

白似琼瑶滑似苔，随梳伴镜拂尘埃。

莫言此个尖头物，几度撩人恶发来。
小园
刘敞（宋代）

弱柳低花俱有意，浅沙深竹总无尘。从今不恨交游绝，还倚东风作主人。
煌煌明月珠
黄溍（元代）

煌煌明月珠，未害居浊水。君看黄河黄，岂解污清济。

我方遗吾形，宠辱齐一指。悬知破琴戴，未若掺挝祢。
题南野亭
虞集（宋代）

门外烟尘接帝扃，坐中春色自幽亭。云横北极知天近，日转东华觉地灵。

前涧鱼游留客钓，上林莺啭把杯听。莫嗟韦曲花无赖，留擅终南雨后青。
破庵和尚赞
释法薰（宋代）

百元能，得人憎。
火是钓鳖，日裹藏冰。
养子不曾教，绳上更安绳。
谷孤古东山正脉，乌户呼真本川僧。
方潭展墓示子侄
刘安上（宋代）

旧庵在山顶，去此五里馀。创谋自吾祖，迁就今所居。

往时僧不自，苟且完室庐。至于五十载，风雨荒榛芜。

先人乐溪山，每到尝踌躇。深怜栋宇弊，缔构新是图。

凿岩辟幽径，开门揖清虚。高堂闳且深，三山列庭隅。

或禅或教律，济济跄衣裾。先茔旧所卜，乃在西南隅。

松筠老且茂，云气时卷舒。政和甲午岁，予解寿春符。

宽恩得真祠，展省来郊墟。清酹奠墓隧，诰轴焚金朱。

报效未云讫，涕泗徒涟如。朅来就堂宇，会饮族属俱。

夜深灯火明，山静竹柏疏。翻思昔日营，似为今所须。

先人笃好善，雅志在诗书。于公有阴德，高大其门闾。

虞诩名升卿，其后果不诬。嗟余忝厥修，覆败良可虞。

作诗以自警，其无迷厥初。
颂古二十八首 其二十二
释道川（宋代）

语不邪，笑不来。拙铺设，巧安排。猢狲将板拍，野老舞三台。
东湖留题 鸳鸯渚
黄裳（宋代）

江海风波外，阴阳化育中。相随还戢翼，得性渚西东。
横塘道中时清明日
蔡书升（清代）

东邻愁冷食，稚子叩柴门。旧俗分新火，在家共一村。

草深眠鹿子，庄老出鸡孙。细雨看荒冢，梨花开正繁。
连日二相过史局，不到省中，後园杏花开尽
杨万里（宋代）

史馆频催史笔迟，道山还解有忙时。
後园两日不曾到，开尽杏花人不知。
梅花
赵彦端（宋代）

南山如佳人，迥立未可亲。
而况得道者，其间梅子真。
唁微水
张嵲（宋代）

水畔平沙如积雪，滩心狠石似群牛。
如何夏日千雷怒，今作寒宵呜咽流。
招李夫人魂赋附楚词 其二
谢观（唐代）

彩云裾兮流霞袂，倏而来兮忽而逝。魂兮勿复游四裔，盍归来兮膺万岁。
久欲乞归未得一日蒙恩放归不胜欣喜涂中得十
吴芾（宋代）

荒墟忽见翠成堆，错认青山入眼来。
元是松林如此好，不妨归去更勤栽。
阖闾城
邹乾枢（清代）

茂苑吴宫已劫灰，湖干雉堞满蒿莱。一抔土在留遗筑，三让风蒿出霸才。

隐隐波涛豗震泽，踆踆麋鹿走荒台。坞中剩有桃千树，每到春风次第开。
好事近（月岩）
赵善括（宋代）

新月巧穿山，桂树影高群木。任使云遮烟锁，自春辉秋绿。我来折得最高枝，踏破一轮玉。宝斧脩教圆样，放十分光足。
腊八日怀圣仆
葛一龙（明代）

怀君八日语，五见十年中。
险阻贫兼病，西南北又东。
两乡侈各健，一粥喜遥同。
木末临清晓，应披看雪红。
盛湖
汪文柏（清代）

矮屋环湫市，洄流界叠塍。夜灯千匹练，秋雨半湖菱。

击榜吴娃捷，评珠贾客能。辛勤终岁力，犹未足催征。
至后承元煇见和复次韵书病中近况十首
方回（元代）

骚坛君肯将，吾敢与争权。
风月三千首，江湖四十年。
老思骑竹马，穷笑惜苔钱。
此味诸人会，遗灯或许传。
书寺中所见四首
张耒（宋代）

日出邻僧乞食，钟鸣老叟关门。
谁见春宵净境，娟娟霁月当轩。
清舒山馆对雨 其三
弘历（清代）

山庄驻跸尚斯须，渐石无劳叹仆夫。今岁秋霖不愁过，还愁关内饱沾无。
铜陵执热书怀十首，时苦旱 其一
邓云霄（明代）

悲秋谁作赋，病客反思秋。赤日高如许，金风不可求。

闻雷空望霈，过雨黯然收。时著芒鞋去，临江倚竹楼。
水庄引兴
朱长春（明代）

宿雨浮山眇欲无，啾啾芦叶生群凫。
岩边树拥回流白，云际帆随反照孤。
满地菰莼翻钓舍，谁家蓑笠罢农夫。
篱花径竹垂垂没，莫遣沙崩损药炉。
送客
张弼（明代）

绿杨红杏碧萝天，长篴短箫催画船。
日暮酒醒人已远，空教啼鸟怨流年。
南乡子
黄庭坚（宋代）

未报贾船回。三径荒锄菊卧开。想得邻船霜笛罢，沾衣。不为涪翁更为谁。

风力袅萸枝。酒面红鳞惬细吹。莫笑插花和事老，摧颓。却向人间耐盛衰。
仓颉庙
谢士元（明代）

鸟迹分明取象精，人文宣朗鬼吞声。千年遗庙空山里，野雀犹来傍砌行。
生查子·远山眉黛横
张孝祥（宋代）

远山眉黛横，媚柳开青眼。楼阁断霞明，帘幕春寒浅。
杯延玉漏迟，烛怕金刀剪。明月忽飞来，花影和帘卷。
惜花
张九成（宋代）

数日生寒紧杜门，今朝步屧到前村。
可怜桃李都飞尽，细雨斜风更断魂。
偶成
黄大受（宋代）

蕨薇生山巅，长不逾蓬蒿。
松柏生涧底，岁久还干霄。
禀质自不同，托身奚必高。
登钟山唯秀亭
兰江濋公（明代）

浥袂秀色时苍苍，冯陵八荒隘九阳。
裂地长江走脚下，巡檐赫九当吾旁。
楚天吴天云海宽，千山万山蛟龙蟠。
采石沙头人唤渡，大茅峰顶仙骑鸾。
眼底山川不尽识，藓花石路空辇迹。
忆昔玄岛看波时，六气不动乾坤寂。
赠含春子
程敏政（明代）

浮生容易白头侵，谁识东皇造化心。静坐久谙升降理，希声何择短长吟。

梅苞露白香仍浅，草蘖回青色自深。闻说个中生意好，无端真乐待重寻。
秋海棠和友人朱勿轩 其四
刘天谊（清代）

图存主客半虚妆，空使骚人哀众芳。惟喜晚来名友在，开心解语助诗肠。
醉落魄（江阁）
赵善括（宋代）

梯横画阁。碧栏干外江风恶。笑声欢意浮杯酌。秋水春山，相对称行乐。

谁家青鸟穿帘幕。暗传空有阳台约。天公著意称停著。寒色人情，都恁两清薄。
偶得吟
邵雍（宋代）

林间无事可装怀，昼睡功劳酒一杯。
残梦不能全省记，半随风雨过东街。
辞世述
赵宜生（明代）

浮云归大壑，敛迹随风去。
我生等浮云，亦与飘风遇。
驰送山谷中，邈然不知处。
云散风已息，澄秋廓天宇。
庶云大化尽，讵为身后虑。
姑苏台杂句
李绅（唐代）

越王巧破夫差国，来献黄金重雕刻。西施醉舞花艳倾，

妒月娇娥恣妖惑。姑苏百尺晓铺开，楼楣尽化黄金台。

歌清管咽欢未极，越师戈甲浮江来。伍胥抉目看吴灭，

范蠡全身霸西越。寂寞千年尽古墟，萧条两地皆明月。

灵岩香径掩禅扉，秋草荒凉遍落晖。江浦回看鸥鸟没，

碧峰斜见鹭鸶飞。如今白发星星满，却作闲官不闲散。

野寺经过惧悔尤，公程迫蹙悲秋馆。吴乡越国旧淹留，

草树烟霞昔遍游。云木梦回多感叹，不惟惆怅至长洲。
太常乐章三十首其十一皇帝饮福酒奏禧安之曲
杨亿（宋代）

嘉栗旨酒，博腯牲牷。
神鉴孔昭，享兹吉蠲。
夙夜毖祀，孝以奉先。
永锡纯嘏，功格于天。
尉迟杯 次沤尹寄弟韵
王鹏运（清代）

和愁凭。槛曲冷、迤逦斜阳影。凄迷一角残山，心事遥天催暝。

飞鸿送响，惊独客、空堂酒初醒。飐清霜、几叶宫槐，乱鸦如墨栖定。

谁念旧日神州，看青暗、齐烟九点寒凝。清渭东流无消息，衰泪与、银瓶水迸。

长歌断、悲风自发，正尘黯、铜驼泣露梗。问柴桑、甚日归来，就荒空忆三径。
渔家傲
吕渭老（宋代）

昨夜山空流石乳。道人妙手亲拈取。未欲凌云归洞府。清风举。大千一叶同掀舞。

笑把须弥挝破鼓。东山云作西山雨。我欲住庵无拄斧。君相许。三更明月湖心午。
明发昆阳自此入山四望空寂情甚无赖因以自遣
程本立（明代）

水穷山路转，雨断塞云回。
冉冉行人至，荒荒落日催。
百年消着屐，万事付衔杯。
不识昆明底，何人见劫灰。
盘龙随镜隐
周巽（元代）

尘匣初开处，镜中龙影蟠。剑飞秋水底，月出暮云端。

绝色愁花妒，清光照胆寒。一从君去后，懒向玉台看。
望牛渚有感三首 其二
郭祥正（宋代）

遥怜牛渚矶，柳带拖春绿。归思无时阑，断弦声自续。

更听渔父吟，悠扬写心曲。何日效斯人，烟波洗双足。
五月十六夜，病中无聊，起来步月五首
杨万里（宋代）

道是月明星便稀，阿暪此句未为奇。
今霄斗柄也不见，一镜孤光天四垂。
赠葛秋岩
董嗣杲（宋代）

云翁独栖冷翠谷，三月不出令人疑。
圆通老僧远相报，病中忍冻更忍饥。
迂疏堂
杨时（宋代）

终南有捷径，屈蠖终当伸。
君独耻不蹈，安得与世亲。
结庐寄人寰，独往宁问津。
形影废酬赠，相忘谁与邻。
寄谢汉阴叟，抱瓮良非真。
初下汉江舟中作，寄两省给舍
白居易（唐代）

秋水淅红粒，朝烟烹白鳞。一食饱至夜，一卧安达晨。

晨无朝谒劳，夜无直宿勤。不知两掖客，何似扁舟人。

尚想到郡日，且称守土臣。犹须副忧寄，恤隐安疲民。

期年庶报政，三年当退身。终使沧浪水，濯吾缨上尘。
偈颂一百三十三首 其八
释居简（宋代）

师子当门，谁敢觑著。仁义道中，放过一著。
书闷因寄襄武伯襄二子
伍瑞隆（明代）

高秋不尽客愁宽，咫尺山楼一晤难。我已伤心惊往事，君还良夜忆清欢。

歌来白玉魂堪断，哭罢青山泪未残。一片灞陵驴上月，几时携手雪中看。
晚兴
杨万里（宋代）

双井茶芽醒骨甜，蓬莱香烬倦人添。
蜘蛛政苦空庭阔，风为将丝度别檐。
再次韵四首
黄庭坚（宋代）

隆儒殿阁对横经，咫尺清都雨露零。
见说文星环北极，人间无路仰天庭。
和昌黎秋怀诗
徐洪钧（清代）

万灵均有知，露零鹤自警。修士多感秋，日短志弥永。

学道已苦多，精进讵嫌猛。寻源有深浅，修短视我绠。

耳目净浮华，宁谧差可幸。会心正非遥，顿使烦虑屏。
颂古三十一首
释安永（宋代）

丧尽家财，无本可据。
赤手杀人，弥天罪过。
步虚词二首 其二
陈羽（唐代）

楼殿层层阿母家，昆崙山顶驻红霞。笙歌出见穆天子，相引笑看琪树花。
寿乔平章三首 其二
程公许（宋代）

老仙何自来，文焰贯东壁。八十五春秋，骨健神气溢。

权衡有定度，蓍蔡无遗策。若非安期生，定是李八百。

坚苦海津梁，寿斯文命脉。后皇大所畀，陶冶妙无迹。

故山岂不思，老屋须柱石。
丑奴儿（春残）
赵长卿（宋代）

牡丹已过酴醿谢，飞尽繁花。浓翠啼鸦。绿水桥边卖酒家。

年时携手寻春去，满引流霞。往事堪嗟。犹喜潘郎鬓未华。
同杨少傅蹇夏二尚书过山寺
金幼孜（明代）

野寺浑萧索，经行驻马鞍。饥乌啼树杪，独犬吠云端。

小酌僧同话，新炊客共餐。题诗记行迹，偶得共盘桓。
寄张伯雨
瞿智（元代）

服食年深玉雪臞，半簪华发不成梳。入山早弃人间事，闭屋独修河上书。

丹火夜明鸡犬宅，剑光寒避斗牛墟。儗将一匹鹅溪绢，写作玄洲旧隐居。
送德明道人还东林
徐铉（宋代）

每忆曾游处，东林惠远房。
老来情更重，师去兴何长。
涧曲泉声咽，松深露气香。
题诗寄楚老，惆怅不成章。
高宗郊祀前庙朝享太庙三十首
真宗（宋代）

思文真宗，骨道之宗。
憺威赫灵，遵制扬功。
真符鼎来，告成登封。
盛德百世，于昭无穷。
生查子
王千秋（宋代）

睡起髻云松，枕印香腮嫩。愁思到眉尖，齿软尝新杏。

都无鱼雁书，又过莺花阵。宽尽缕金衣，说与伊争信。
送张闻职方归江原
赵抃（宋代）

未登七十早还乡，终日高吟酒满觞。访我飘然又归去，万松庄里引年堂。
菁山梅花盛开予独未之知十一月二十二日周元举察院饷数枝以诗三首为谢 其三
葛胜仲（宋代）

山头云物冻吴天，几树寒英唤我前。老不禁愁聊索笑，病方止酒暂从权。

松篁傲雪堪为伴，桃李酣春未敢先。习隐菁山真不恶，吟鞍十里看芳鲜。
次韵王定国得颍倅二首
苏轼（宋代）

仙风入骨已凌云，秋水为文不受尘。
一噫固应号地籁，余波犹足挂天绅。
买牛但自捐三尺，射鼠何劳挽六钧。
莫向百花潭上去，醉翁不见与谁春。
滔滔四海我知津，每愧先生植杖芸。
自少多言晚闻道，従今闭口不论文。
滟翻白兽樽中酒，归煮青泥坊底芹。
要识老僧无尽处，床前牛蚁不曾闻。
过五人墓有感 其一
钱煐（清代）

一死寻常事，千秋浩气垂。须眉人有数，闾里节堪师。

古树苍烟里，原田落照时。半塘来往客，相与吊丰碑。
张子礼锁厅下第南归
金君卿（宋代）

官小事如麻，去官书满车。
干时不得荐，垂翅又还家。
知命独无愧，沉英众所嗟。
风波信一叶，流落向天涯。
答任殿中宗记室王中书别诗
萧衍（南北朝）

问我去何节。
光风正悠悠。
兰华时未晏。
举袂徒离忧。
缓客承别时。
鸣琴和好仇。
清宵一已曙。
藐尔泛长洲。
眷言无歇绪。
深情附还流。
句
范周（宋代）

一瓢有道泰山重，五鼎不义鸿毛轻。
送郧乡尉黄通
范仲淹（宋代）

少年好逸骥，老者重安车。
争先尚逐逐，致远贵徐徐。
勿言一尉尚，千户击惨舒。
外矜固不足，内乐则有馀。
子游与季路，作邑宁欷嘘。
五斗对万钟，所问道何如。
大行皇帝挽辞二首 其一
韦骧（宋代）

圣文摅道妙，神武拓边封。治迹超三代，焦心厌九重。

方仪韶乐凤，忽驾鼎湖龙。遗烈传千世，鸿基固祖宗。
和邓慎思初入试院
余干（宋代）

江南尝应檄书行，多向西风拂露英。薄暮解装融祖寺，侵晨挥策楚王城。

明蟾又见中秋色，哀雁仍闻半夜声。怀旧感新搔短发，归时应有二毛生。
江夏寓兴二首之二
贺铸（宋代）

陂湖蹙坊市，江汉复纵横。
沮洳莎城阽，晴阳竹瓦鸣。
新文添鹏赋，异味识鼋羹。
岂复悲流落，官粮寓此生。
送乔江州将漕江右
岳珂（宋代）

猎猎英声世少双，两年乡国望麾幢。
才猷牛蔡硎初试，笔力龙文鼎独扛。
风节又新唐十道，恩波仍浃禹三江。
澄清何事先经济，尚使尊贤志未降。
夜坐
李龏（金朝）

雨收残水入天河，楼上美人凝夜歌。一点新萤报秋信，故园寥落近沧波。
重答汝州李六使君见和忆吴中旧游五首
白居易（唐代）

为忆娃宫与虎丘，玩君新作不能休。蜀笺写出篇篇好，

吴调吟能句句愁。洛下林园终共住，江南风月会重游。

由来事过多堪惜，何况苏州胜汝州。
散愁四首
宋伯仁（宋代）

旋买犁锄学种田，一声长啸霅溪边。
微茫白水山如画，好个江南万里天。
寄竹坡施先生昆玉
朱浙（明代）

尤川古邑佳山水，双峰㠝屼水清泚。地远民风淑且闲，渔钓还多隐君子。

薄游已作廿年期，只今魂梦长依依。扁舟欲往关山阻，一雁不来音信稀。

极目溪云拥溪树，君游是我曾游处。漫题短句送君行，直把愁心向君去。

地主竹坡好弟兄，论交结识旧有情。班荆坐爱苍苔煖，携手时闻寒玉鸣。

一从放逐更多病，寂寞郊扉掩芳径。摧落平生四海心，真如絷骥气空横。

君到尤中见故人，为余传语寄情亲。木兰烟水壶公月，短发蓬松一角巾。
荆州十首 其十
苏轼（宋代）

柳门京国道，驱马及春阳。野火烧枯草，东风动绿芒。

北行连许、邓，南去极衡湘。楚境横天下，怀王信弱王。
请推耿住水陆院
叶适（宋代）

宰官不管僧闲事，北秀南能总未亲。
说似随缘耿长老，这回住院且由身。
次韵赵帅登平山堂
陈造（宋代）

平章景物我何功，犹博宾筵醉颊红。
欢甚锐戈思却日，吟馀豪兴欲凌风。
急觞泛澧春浮渌，掺鼓喧轰雁堕空。
白雪拜嘉仍袖手，汗颜终恐坐雷同。
送叔宽弟通判泸南
苏过（宋代）

老人出乡不得归，西山颍水含清悲。脂车独办入蜀计，栾城季子真男儿。

凌云栈道三千里，屈指渡泸五月时。想欢里门下父老，寒食上冢先蟆颐。

吾弟平生得诗礼，大吾门户惟子期。巴川僰道人鄙远，谁肯仁义变蛮夷。

蜀筇蒟酱亦安用，唐蒙已死仍疮痍。请君携泥一丸去，持此关塞安黔黎。
再和前韵
郭印（宋代）

阴阳升降定沉浮，九候之前大火流。
人远祗同千里月，天高谁放一轮秋。
飞萤眇眇何时见，惊鹊纷纷特地愁。
陋屋穷檐无不照，清光岂独射高楼。
避寇即事十二首 其四
左纬（宋代）

消息苦无定，转移难预言。起看残月色，行绕乱云根。

饿久百骸劣，啼多双眼昏。天涯迷去路，谁为我招魂。
岁暮寓城陵基
袁天麒（明代）

天地悠悠叹蚁膻，东西南北马蹄穿。无端心事灯花外，半百光蹄眼界前。

垂老自疏经世术，欲归谁赠买山钱。从今信步行将去，一座春风过几年。
真州东园记
欧阳修（宋代）

真为州，当东南之水会，故为江淮、两浙、荆湖发运使之治所。龙图阁直学士施君正臣、侍御史许君子春之为使也，得监察御史里行马君仲涂为其判官。三人者乐其相得之欢，而因其暇日得州之监军废营以作东园，而日往游焉。

岁秋八月，子春以其职事走京师，图其所谓东园者来以示予曰：“园之广百亩，而流水横其前，清池浸其右，高台起其北。台，吾望以拂云之亭；池，吾俯以澄虚之阁；水，吾泛以画舫之舟。敞其中以为清宴之堂，辟其后以为射宾之圃。芙蕖芰荷之的历，幽兰白芷之芬芳，与夫佳花美木列植而交阴，此前日之苍烟白露而荆棘也；高甍巨桷，水光日景动摇而上下；其宽闲深靓，可以答远响而生清风，此前日之颓垣断堑而荒墟也；嘉时令节,州人士女啸歌而管弦，此前日之晦冥风雨、鼪鼯鸟兽之嗥音也。吾于是信有力焉。凡图之所载，皆其一二之略也。若乃升于高以望江山之远近，嬉于水而逐鱼鸟之浮沉，其物象意趣、登临之乐，览者各自得焉。凡工之所不能画者，吾亦不能言也，其为吾书其大概焉。”

又曰：“真，天下之冲也。四方之宾客往来者，吾与之共乐于此，岂独私吾三人者哉？然而池台日益以新，草木日益以茂，四方之士无日而不来，而吾三人者有时皆去也，岂不眷眷于是哉？不为之记，则后孰知其自吾三人者始也？”

予以为三君之材贤足以相济，而又协于其职，知所先后，使上下给足，而东南六路之人无辛苦愁怨之声，然后休其余闲，又与四方贤士大夫共乐于此。是皆可嘉也，乃为之书。庐陵欧阳修记。
过东梁山西梁山
周伦（明代）

东西万古石梁存，潮落潮生几处痕。一水中流通鹢棹，两山相向过龙门。

楼台依约高藏寺，烟树迷茫下有村。风便未登聊问俗，诗成秪自引壶尊。
次韵姚令威郎中从驾早行 其三
史浩（宋代）

大驾遐方国，熊罴间象犀。风严知令正，云重觉天低。

夹道瞻芝表，中原逐兽蹄。定宣恢复赦，拭目看金鸡。
临江仙 席上赋
毕良史（宋代）

霜月穿帘乍白，蘋风入坐偏凉。麾灯促席诧时光。

桃花歌扇小，麾柳舞衫长。

别乘平分风月，词人剩引觥觞。莫将幽恨搅刚肠。

尽添金掌露，频注玉猊香。
南乡子（知命弟去年重九日在涪陵作此曲）
黄庭坚（宋代）

落帽晚风回，又报黄花一番开。扶杖老人心未老，堪吹谩有才情付与谁。

芳意正徘徊，传与西风且慢吹。明日余尊还共倒。重来未必秋香一夜衰。
边君生日来访时近中秋不虞雷雹二首 其一
李梦阳（明代）

怪尔生辰日，高轩特过吾。秋惊飞雹至，雨逐去云无。

上寿须君子，同声愧老夫。母劳问隐显，乘月有清壶。
书案上三种梅三首
赵蕃（宋代）

翠袖佳人倚竹诗，昔人比兴乃陈辞。
我今顾欲求真相，绿萼梅花并竹枝。
沙苑箭
刘辰翁（宋代）

道人不在无人茶，空房惟有菖蒲花。偶留壁上一枝箭，熟视恍惚令人嗟。

箭头年月去如电，吹向空中再相见。亦知近事不偶然，汝亦当时负吾箭。

神仙一剑在吾手，万事空惊一搔首。马嵬重过雨淋铃，异日临邛是君否。
种阴三首 其一
宋湘（清代）

北院槐树阴，日光午未杲。南院阴不到，杲杲达昏晓。

同时所种阴，南黄北青了。青者岂不喜，阴多露亦少。

黄者岂不怜，脉炼气深老。不信待他日，阴开看谁好。

人生立功名，岂在迟与早。
河传·秋雨
阎选（五代）

秋雨，秋雨，无昼无夜，滴滴霏霏。
暗灯凉簟怨分离，妖姬，不胜悲。
西风稍急喧窗竹，停又续，腻脸悬双玉。
几回邀约雁来时，违期，雁归，人不归。
次韵郑佥判 其六
方岳（宋代）

白菰紫芰更红蕖，不枉平生水竹居。醉眼岂知吾是我，机心亦笑子非鱼。

无能涉世何妨睡，有道登山只是徐。六月好风清樾底，付渠天地一蘧蒢。
次宋省斋菊花五绝
杨公远（宋代）

细嚼芳英清肺腑，离骚一语传千古。
灵均去后谁知心，幸有柴桑人作主。
奉和九日幸临渭亭登高应制得明字
窦希玠（唐代）

銮舆巡上苑，凤驾瞰层城。御座丹乌丽，宸居白鹤惊。

玉旗萦桂叶，金杯泛菊英。九晨陪圣膳，万岁奉承明。
奉元宗命咏苑中白野鹊
王感化（唐代）

碧岩深洞恣游遨，天与芦花作羽毛。

要识此来栖宿处，上林琼树一枝高。
题东平诗稿
王鹄（清代）

圣主怜才特赐环，孤臣草莽入严关。一腔热血蓬婆雪，万里高歌苜蓿山。

草檄如风惊海外，罪言此日重人间。平戎依旧先生策，虽未封侯足解颜。
和仲巽山行
苏颂（宋代）

天险限南北，回环千里山。
客亭依斗绝，故地信偏悭。
伴月驱行传，缘云度故关。
林泉虽胜赏，无奈霫奚间。
宋颂九首·明道
石介（宋代）

唐三百年，时惟开元。
猗欤明道，开元同言。
和尹孚赠姚志豪作
张之纯（清代）

说与人间不忍听，西河泪雨一般零。昆生别后无同调，寥落娄东野史亭。
挽林天和
张元干（宋代）

叹息宜春守，抽簪未乱归。
不应徒告老，要是久知几。
筑室聊遮雨，耘田止疗饥。
杜门何悔吝，牖下敛朝衣。
郭仲质南窗二首 其二
王庭圭（宋代）

檐外群山碧四围，风帆过尽小平堤。先生独坐纱帷里，挂起南窗月满溪。
晓入龙华访憨山上人不遇
杨起元（明代）

闻说憨公到宝林，朝来乘兴一相寻。田间雪积平如掌，寺里钟相寂似心。

炉爇旃檀香细细，园开祇树字沉沉。由来此法应无住，不见空归义更深。
登江楼
李宏（宋代）

三江会合水交流，拥抱岚光送客舟。
只与寄诗身不到，老人可是负江楼。
余初除西掖适斋惠诗以二甥相继縯纶为喜安行
楼钥（宋代）

漕台生处寝之床，丛桂还分一叶芳。
红药阶边怀老谢，桃花观里忆刘郎。
首烦贤舅书增喜，想见慈亲色更康。
无忌安能真酷似，愿从外氏借余光。
次韵答薛乐道
黄庭坚（宋代）

薛侯笔如椽，峥嵘来索敌。
出门决一战，莫见旗鼓迹。
令严初不决，帐下闻吹笛。
乍奔水上军，拔帜入赵壁。
长驱剧崩摧，百万俱辟易。
子於风雅闲，信矣强有力。
天材如升斗，吾恨付与窄。
揽物能微吟，假借少储积。
山城坐井底，闻见更苦僻。
子非知音耶，何不指瑕谪。
春日丛桂书舍偶成二首
王炎（宋代）

芳草青青昼掩关，倦游心绪叹重山。
寒生怪雨盲风后，春在斜重暮霭间。
杜宇劝人归小隐，桃花笑我欲苍颜。
腐儒未解谋生理，鱼蠹陈编不自閒。
钱司理李季牖
曾丰（宋代）

天下万谿山，天上万星宿。
摸索君胸中，往往无不有。
中原染腥膻，岁月亦云久。
匪伊丁未年，乃我旧阳九。
天运穷斯通，国数奇且偶。
吾皇岂不思，一扫虏之丑。
金瓯玉帐人，未问姓名某。
天家地理家，新代无老手。
君才挟两长，白发尚蓝绶。
高山有谁知，奇货难自售。
钟鼎颇灰心，斗升容糊口。
来参清海军，圜扉草长茂。
诸公类知音，列剡争上奏。
老骥时所须，那复留上厩。
上穹意难量，往岁机已漏。
星流烂亘长，地震危裂厚。
君尝步且占，忧盛夷衰候。
虏囚窜归巢，凶两迄戡首。
言之若神然，识者其信否。
庙堂二三公，宁不欲相叩。
时哉似难逢，往矣其勿逗。
道合一谈间，功成几年后。
乾坤日月新。郡县版图旧。
或遇坟而归，卷藏白云窦。
生前志未酬，身后传不朽。
天津感事二十六首
邵雍（宋代）

三千里外名荒服，一百年来号太平。
争似洛川无事客，佑须列土始为荣。
题白云丹室
程通（明代）

白云丹室好修真，云与仙家本自亲。无意从龙施黑雨，有时骑鹤上青旻。

只烧鼎内千年药，不著人间半点尘。何日相寻参宝诀，碧桃花下醉长春。
偈十六首
释行瑛（宋代）

镂水求纹，谩劳心力。
陶空作器，枉费工夫。
游溟渤始测浅深，登须弥乃知高远。
太阳门下，爝火何施。
镆鎁匣边，铅刀可弃。
塞上
童轩（明代）

万里隋城北，愁云一望迷。雪深边马健，月黑陇狐凄。

远戍连烽火，寒沙莽蒺藜。将军多暇日，游猎玉关西。
怀扬通州
文天祥（宋代）

范叔西来变姓名，绨袍曾感故人情。
而今未识春风面，倾盖江湖话一生。
永夜感怀寄郑谷郎中
齐己（唐代）

展转复展转，所思安可论。夜凉难就枕，月好重开门。

霜杀百草尽，蛩归四壁根。生来苦章句，早遇至公言。
赠别归安周县丞二首 其一
刘一止（宋代）

自我居里间，连墙绝未去。非我敢杜门，客实莫我顾。

颓然坐空庐，习懒已成痼。惟有一束书，遮眼慰迟暮。

周郎来何许，文字得我怖。渊源笑鲵桓，采色隐豹雾。

追随古河洲，山色入幽步。诗文互徵逐，酒鸾及时具。

如我众弃馀，君意独何慕。入兰不知芳，逐臭无乃误。

君亦忘机人，足迹乱鸥鹭。堂前种白莲，心境涵净土。

观空本无说，因物自吐露。往来忘时节，相对两如寓。

屈指说去官，始忆三年住。冁然同一笑，岁月真脱兔。

我不记前三，更问末后句。
越中五咏·野无讌集
林概（宋代）

碧树阴浓曲沼滨，赏心何处乐游频。
东吴景物兰亭晚，西洛烟光梓泽春。
香散落梅忘怨笛，绿铺幽草妒芳茵。
风云流散苦无定，且学阳池倒载身。
有禽声急而似可晓乡人以催税目之其声亦颇类
廖行之（宋代）

怪底微禽似有知，区区舌吻竟奚为。
欲将终日能鸣巧，深为当时远害思。
布谷尚应勤播种，春畦何事较公私。
谁如独占催科考，无复阳城恨拙迟。
再题桃花寺八景 其四 坐霄汉
弘历（清代）

地迥由来俯见卑，开襟万景揽无遗。寸衷常有居高惕，那觉安心坐在兹。
蝶恋花
赵令畤（宋代）

数四乘间遂道其衷。翌日复至，曰：郎之言，所不敢言，亦不敢泄。然而崔之族姻，君所详也，何不因其媒而求娶焉！张曰：予始自孩提时，性不苟合。昨日一席间，几不自持。数日来，行忘止，食忘饭，恐不能逾旦暮。若因媒氏而娶，纳采问名，则三数月间，索我于枯鱼之肆矣。婢曰：崔之贞顺自保，虽所尊不可以非语犯之。然而善属文，往往沈吟章句，怨慕者久之。君试为谕情诗以乱之。不然，无由得也。张大喜，立缀春词二首以授之。奉劳歌伴，再和前声。商调十二首之三
懊恼娇痴情未惯。不道看看，役得人肠断。万语千言都不管。兰房跬步如天远。
废寝忘餐思想遍。赖有青鸾，不必凭鱼雁。密写香笺论缱绻。春词一纸芳心乱。
赠裴南部，闻袁判官自来欲有按问
杜甫（唐代）

尘满莱芜甑，堂横单父琴。人皆知饮水，公辈不偷金。

梁狱书因上，秦台镜欲临。独醒时所嫉，群小谤能深。

即出黄沙在，何须白发侵。使君传旧德，已见直绳心。
寄庆远卫指挥姜仲文
陈琏（明代）

藩翰由来重武臣，如公才器更无伦。喜闻拜命加新秩，行见推恩及远民。

充国筹边先蓄积，仲升抚士务宽仁。弯弧挟槊真馀事，好立奇勋继古人。
颂证道歌·证道歌
释印肃（宋代）

优游静坐野僧家，懒出廛中露爪牙。
莫怪道人无可有，清风横点白云茶。
白马篇
卢龙云（明代）

白马铁连钱，长安侠少年。仗剑去乡邑，结客多才贤。

名家推六郡，勇略冠三边。从军出陇右，应募赴河源。

长驱时自负，直捣每争先。胜算孙吴后，英声卫霍前。

横行绝沙漠，飞渡过祁连。旌旗摇汉月，笳鼓彻胡天。

久期清瀚海，时欲勒燕然。旋师歌入塞，奏捷颂甘泉。

岂慕山河赏，惟思竹帛传。国恩诚欲报，出门谢所牵。

丈夫志四海，岂私儿女怜。
听琴
黎廷瑞（宋代）

虚籁起还休，轻丝断复抽。
鬼啼湘竹雨，木落洞庭秋。
因子作浙操，令人悲楚囚。
苍梧不可叫，杳杳暮云愁。
九曲仙踪
杨任斯（明代）

重开混沌见山青，孤峻绝依自结亭。景入佳妆天让补，力能振结地增灵。

松关风响生清籁，石穴花明散殊馨。杯酬神仙呼吸动，水光月色赠新铭。
送佘通判 其一
杨士奇（明代）

烧灯节后发京师，春色初回杨柳枝。耆老如云待沤渚，到官莫过牡丹时。
招陶别驾家阳华作
元结（唐代）

海内厌兵革，骚骚十二年。阳华洞中人，似不知乱焉。

谁能家此地，终老可自全。草堂背岩洞，几峰轩户前。

清渠匝庭堂，出门仍灌田。半崖盘石径，高亭临极巅。

引望见何处，迤逶陇北川。杉松几万株，苍苍满前山。

岩高暧华阳，飞溜何潺潺。洞深迷远近，但觉多洄渊。

昼游兴未尽，日暮不欲眠。探烛饮洞中，醉昏漱寒泉。

始知天下心，耽爱各有偏。陶家世高逸，公忍不独然。

无或毕婚嫁，竟为俗务牵。
陈登父和再用韵奉答共说江南杜禅
俞德邻（宋代）

煌煌光明宫，中有西方人。当年修何道，辛苦踰十春。

道成就空灭，姬周遽嬴秦。空令亿万劫，稽首金色身。

我无忍辱行，独立招众嗔。常愿习净业，趺坐脚不伸。

向来宿木下，亦颇钟梵邻。傲睨远公社，沈冥栗里醇。

终然守陋巷，尚友颜生仁。岂伊石头路，行行欠频频。

百年三万日，奄忽如飙尘。痴人昧非想，念念生疏亲。

何当见佛影，国清甘爨薪。
闻砧
郭祥正（宋代）

天潢转斜白，庭菊汎团露。纨扇辞玉纤，云幄含幽素。

湿萤递疏牖，寒螀鸣外户。南邻发砧响，凉夕敢虚度。

不作舞衣裳，为君理缯絮。边碛多苦寒，先秋寄征戍。
使虏道中次韵会亭
洪适（宋代）

平野风烟阔，孤村父老存。薄云低故堞，落日逐輶轩。

分裂时云久，澄清敌未吞。春光满花柳，天道竟何言。
句
谌祜（宋代）

千帆过眼人何在，一笛穿云水自横。
古风其五十八
李白（唐代）

我到巫山渚。
寻古登阳台。
天空彩云灭。
地远清风来。
神女去已久。
襄王安在哉。
荒淫竟沦替。
樵牧徒悲哀。
独坐
陆游（宋代）

巾帽欹倾短发稀，青灯照影夜相依。
穷边草木春迟到，故国湖相梦自归。
茶鼎松风吹谡谡，香奁云缕散馡馡。
羸骖敢复和銮望，只愿连相苜蓿肥。
求刘知录澄泥香炉
邹浩（宋代）

千卷新书三叠琴，青灯炯炯夜沉沉。野人此外无馀好，只欠澄泥一炷深。
十八滩即景
梁光（清代）

宿雨全收日正晴，微风不动碧波平。舟从石罅盘旋去，人向山腰宛转行。

几曲烟村横酒旆，一江云树曳蝉声。客中饱食浑无事，卧听滩涛数驿程。
薄暮登楼
鄂容安（清代）

向晚登楼纵远眸，可怜残腊似清秋。烟开树色平连郭，日落江光斜上楼。

东岱北邙遥怅望，西山南浦小句留。他时临眺知何处，雪霁风停记此游。
送郡侯段正卿北行 其一
李俊民（金朝）

征途万里朔风寒，过尽阴山复有山。岁既在于辰巳后，星多客有斗牛间。

漫漫积雪无冬夏，劫劫飞鸿自往还。若到龙庭试回首，太行一片白云闲。
饮田家洞
李新（宋代）

日脚归云到坐隅，冻禽唧{左口右栗}树扶疏。
望穷野麦绿口断，春入山梅香有余。
恐是滕公千载室，定无汲冢五车书。
人间可乏贤公子，长铗歌成食有鱼。
送蔡汉长之官泷西二首 其二
陈恭尹（清代）

干将雄气迥难干，莫谓师儒是素餐。骐骥取途须待饱，蛟龙为雨贵能蟠。

百年况味尝应遍，万里曾行眼亦宽。入道久知无别诀，半安随处总安安。
景安和章来再次韵谢设醴四首
陈造（宋代）

道装人映醉中姝，十二分行俨翠裾。
遥想翻阶丽清禁，似今群艳簉庭除。
答薛绍彭寄书
米芾（宋代）

世言米薛或薛米，犹言弟兄与兄弟。四海论年我不卑，品定多应定如是。
温泉
查密（宋代）

浴罢临泉一整冠，令人搔首忆长安。
御汤摇荡双龙影，疑是胡儿簇马鞍。
海棠七首 其一
刘克庄（宋代）

蜀女羞施粉，轻装爱淡红。抹涂尚年少，膏沐为谁容。
寻梅·今年早觉花信蹉
沈蔚（宋代）

今年早觉花信蹉。想芳心、未应误我。一月小径几回过。始朝来寻见，雪痕微破。眼前大抵情无那。好景色、只消些个。春风烂熳却且可。是而今、枝上一朵两朵。
中秋 其二
吕本中（宋代）

泱泱秋水荻芦轻，徙倚楼头待月明。红烛烧残白堕醒，秋风飒飒独关情。
衮尘马图
陈昌（明代）

雾鬣风鬃汗血过，也曾千里渡流沙。丝缰不受黄门控，閒向东风滚落花。
李氏山庄留别
释简长（宋代）

鹤氅轻冠冕，谁人不羡君。
松斋秋掩月，石窦醉眠云。
远墅灶烟合，寒原驿路分。
前行鞭瘦马，馀恨暂离群。
颂古三十一首 其十二
释梵琮（宋代）

撒出骊珠光烱烱，劈开美玉洞无痕。几回贱卖无人买，堪笑乞儿孤此恩。
中夜口占
孔平仲（宋代）

晴汉疑收练，阴云忽涌涛。山空鬼聚啸，月黑虎长号。

露偪睡魔走，风飘诗胆豪。静中余所乐，六印一鸿毛。
挽开国陈寺丞二首
刘克庄（宋代）

昨御祥琴后，多传吉语通。
虚令古列宿，不料奏悲风。
华表孙从祖，生刍婿吊翁。
九原一无憾，全璧见先公。
木绵铺
刘克庄（宋代）

庵远人稀行未休，风烟绝不类中州。
何须更问明朝路，才出南门极目愁。
句容县茅山观道官东白能文章且长于诗予无以为寿集杜子美诗二十句以赠
解缙（明代）

冰壶玉衡悬清秋，神仙中人不易得。往时文采动人主，自怪一日声辉赫。

忆昨逍遥供奉班，风雨不动安如山。词源倒流三峡水，时闻杂佩声珊珊。

先生早赋归去来，鲸鱼跋浪沧溟开。致身福地何萧爽，石田茅屋荒苍苔。

绣衣春当霄汉立，云近蓬莱常五色。池上于今有凤毛，秋水为神玉为骨。

百花潭水即沧浪，星宫之君醉琼浆。西望瑶池降王母，南极老人应寿昌。
非非堂记
欧阳修（宋代）

权衡之平物，动则轻重差，其于静也，锱铢静失。水之鉴物，动则静能有睹，其于静也，毫发可辨。在乎人，耳司听，目司视，动则乱于聪明，其于静也，闻见必审。处身者静为外物眩晃而动，则其心静，心静则智识明，是是非非，无所施而静中。夫是是近乎谄，非非近乎讪，静幸而过，宁讪无谄。是者，君子之常，是之何加？一以观之，未若非非之为正也。

予居洛之明年，既新厅事，有文纪于壁末。营其西偏作堂，户北向，植丛竹，辟户于其南，纳日月之光。设一几一榻，架书数百卷，朝夕居其中。以其静也，闭目澄心，览今照古，思虑无所静至焉。故其堂以非非为名云。
锦城秋暮海棠
汪元量（宋代）

锦城海棠妙无比，秋光染出胭脂蕊。
日照殷红如血鲜，箭砂妆粒真珠子。
玉环着酒睡初觉，脸薄粉香泪如洗。
绛纱穿露水晶圆，笑杀荷花守红死。
蜀乡海棠根本别，有色有香成二美。
春花开残秋复花，簸弄东君权不已。
锦袍公子汗血驹，宾客喧哗间朱紫。
有酒如池肉如山，银烛千条照罗绮。
萧娘十八青丝发，手把金锺歌皓齿。
神仙艳骨世所无，歌声直入青云里。
江南倦客惨不乐，鸣笛哀筝乱人耳。
干戈满地行路难，屏里吴山数千里。
遥怜花国化青芜，浪蕊浮花敢欣喜。
草堂无诗花无德，窃号花仙宁不耻。
春花撩乱亦可怜，秋花烂熳何为尔。
花前妙舞曲未终，红雪纷纷落流水。
薄命佳人只土尘，抛盃拔剑长歌起。
吴亲寄瓷枕香垆颇佳以诗答之 瓷枕
李纲（宋代）

远投瓦枕比琼瑜，方暑清凉惬慢肤。莹滑色侵蕲竹簟，玲珑光照博山垆。

便便何必书为笥，栩栩方将蝶梦吾。枕上片时聊适志，黄粱未熟到东吴。
次韵酬国子生赵秀才四绝句 其一
王庭圭（宋代）

渊明五柳非无宅，子美西枝自有村。堪笑长安近时客，纷纷骑马傍谁门。
与毛令方尉游西菩提寺二首·其二
苏轼（宋代）

路转山腰足未移，水清石瘦便能奇。
白云自占东西岭，明月谁能上下池。
黑黍黄粱初熟后，朱柑绿橘半甜时。
人生此乐须天赋，莫遣儿曹取次知。
悼芳洲忏首
释绍昙（宋代）

不忍萤窗赚一生，翻身义虎顶头行。
金篦刮尽空花膜，喜得天台教眼明。
书文信国集后
黄达（清代）

泣闻哀诏度湖阴，空振军门战鼓音。王气已从南海没，累臣漫对北风吟。

出师慷慨隆中略，击楫飞腾江上心。一同木终难支大厦，厓山遗恨至今深。
三言重拟五杂俎
皎然（唐代）

五杂俎，箧中线。往复还，双飞燕。不得已，长门怨。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其三
陈孚（元代）

关山迢递古交州，物换星移几度秋。微雨微风寒食节，夷歌铜鼓不胜愁。
齐南郊光章十三首 其九 高德宣烈乐王俭
佚名（隋代）

飨帝严亲，则天光大。舄奕前古，荣镜无外。日月宣华，卿云流霭。

五汉同休，六幽咸泰。
眼复明呈诸旧游
张元升（清代）

不信多愁眼，还堪照古今。皇天终不弃，孤客亦何心。

身世宜新哭，山川续旧吟。但能从我好，穷饿自鸣琴。
凤凰台上忆吹箫 重阳前三日，月明如洗
顾贞立（清代）

细雨斜风，寒砧落叶，年年做就重阳。偏今宵明月，满地凝霜。

愁重绿窗深掩，挑兰灺、伴过凄凉。无聊甚，瓶花影里，独自持觞。

流光。迁移弹指，看几度梦中，沧海柴桑。纵乌丝千丈，难写微茫。

莫去登高临水，料俱是、落木衰杨。添怊怅，骊歌唱罢，鸿雁难行。
嘉庆丙寅1806小春余将内渡念台阳士民知方慕义此次守城剪寇之功备极劳苦临别感怀兼以志勖
庆保（清代）

三来海上听涛声，几度传烽彻夜惊。
独出有时驱怒马，重围多恨失奔鲸。
烟消岛屿初安市，雨洗郊原已罢兵。
留语东瀛诸义士，艰难还赖尔干城。
僧巨然雪图
弘历（清代）

画雪难画寒，留白谁不晓。高张三伏间，肌粟生多少。

缬枝饶冷英，绕树断归鸟。迷目尚皑皑，澄怀自了了。

朔景故凄其，而胡灞陵道。
和运使兵部秋成
陈襄（宋代）

重湖收积潦，多稼结盈畴。
贷息移书减，逋租案籍求。
民情宽蹙頞，岁计上参谋。
寄语昆堂老，生初早晚修。
望甘泉山作
湛若水（明代）

甘泉之山何处山，山岳中脉来蜿蜒。淮海维扬作方镇，左右江蜿中气尽。

孕奇产秀多哲人，三品瑶琨不足珍。势如黄河天上落，千枝万枝极磅礴。

又如君子温而厉，阴阳合德德乃备。我来仰止冲和色，远之可望近可即。

咫尺之水藏蛟龙，地脉况与江蜿通。一朝乘云作霖雨，膏泽应须盈下土。
赠癞可
释德洪（宋代）

可师有奇骨，吐语愕众口。秀如出盆丝，媚若春月柳。

旧咏雪梅词，便觉落渠后。抱痾亦同粲，视身一尘垢。

卧看东溪云，悬瀑激窗牖。庐山久无僧，殿阁空华构。

谁知千岩胜，竟入此郎手。我痴世不要，冷落如弊帚。

但意君可夺，独能容我不。
赠侯先生
白玉蟾（宋代）

腰悬龙泉剑，背负寒玉琴。
阅世几秋雨，随身一纸衾。
苍髯怒更直，碧眼笑仍深。
今过青城去，人间何处寻。
浪淘沙慢 久不接云姜信，用柳耆卿韵
顾太清（清代）

又盼到、冬深不见，故人消息。况当雪后，几枝寒梅，绿萼如滴。

对暗香疏影思佳客。细思量、两地相思，怕梦里、行踪无准，各自都成悲戚。

无极。九回柔肠，十分幽怨，几度写付宫阕，鸿雁空延伫，虽暂成小别，也劳心力。

回首当初，在众香国里花同惜。恁无端、寒来暑往，天天使人疏隔。

知何时、共剪西窗烛，万千言与语，叨叨向说。却还愁，说不尽、从前相忆。
晓起闻钟
余缙（清代）

偶出闻晨钟，云自湖南寺。南望不见湖，惟见湖中树。

渺渺水石间，因风时一度。何当月明中，泛舟寻湖屿。
次追和清远道士诗韵
陆龟蒙（唐代）

一代先后贤，声容剧河汉。况兹迈古士，复历苍崖窜。

辰经几十万，邈与灵寿玩。海岳尚推移，都鄙固芜漫。

羸僧下高阁，独鸟没远岸。啸初风雨来，吟馀钟呗乱。

如何炼精魄，万祀忽欲半。宁为断臂忧，肯作秋柏散。

吾闻酆宫内，日月自昏旦。左右修文郎，纵横洒篇翰。

斯人久冥漠，得不垂慨叹。庶或有神交，相从重兴赞。
寄宣义英公
何承裕（唐代）

书札精奇已换鹅，仍闻依旧卧烟萝。
诗成万首犹嫌少，酒饮千钟不怕多。
乡寺夜开云梦月，石房寒锁洞庭波。
知师收拾南归去，为忆渔人唱楚歌。
鸿沟
苏敖（宋代）

置俎均牢彘，峨冠信沐猴。
方矜几上肉，已随幄中筹。
海岳归三尺，衣冠閟一丘。
路人犹指似，山下是鸿沟。
次韵梅山弟醉吟七首
陈著（宋代）

开眼门外世梦短，忘情樽前閒意长。
邂逅当有赤松子，歌舞何用楚兰香。
咸阳题壁
赵福云（清代）

柳丝青湿雨纤纤，贳酒旗亭驻客骖。欲唱渭城哀怨曲，旧人无处觅何戡。
光风霁月亭
储泳（宋代）

一段风流出自然，中和气候嫩凉天。
百年心事无人会，付茅亭半吕仙。
感怀寄泉守陈君举大夫
郭祥正（宋代）

柴门永日泪沾巾，事与心违渐失真。家住江南几万里，身留海失已三春。

明时枉作衔冤客，皓首翻为哭子人。多谢泉州贤府主，数将书札问悲辛。
奉化道中柬施明府
刘廷玑（清代）

百里孤城晚，秋风上野航。溪声争乱石，山色变残阳。

宿鸟全依树，农夫半在场。使君清且简，茅屋庆仓箱。
余在制勘院昼卧念故山经行处用空山无人水流花开为韵寄山中道友八首 其五
释德洪（宋代）

舍南一曲溪，春涨半篙水。去作落崖声，雪花溅山翠。
寿叶茂卿八十
缪思勃（清代）

八十长年阅历多，桑田沧海几经过。若能重数平生事，与尔挥毫一放歌。

三径蓬蒿应不改，五陵裘马竟如何。相看只隔前溪水，倚杖时来理薜萝。
杂曲歌辞。太行苦热行
刘长卿（唐代）

迢迢太行路，自古称险恶。千骑俨欲前，群峰望如削。

火云从中起，仰视飞鸟落。汗马卧高原，危旌倚长薄。

清风何不至，赤日方煎烁。石露山木焦，鳞穷水泉涸。

九重今旰食，万里传明略。诸将候轩车，元凶愁鼎镬。

何劳短兵接，自有长缨缚。通越事岂难，渡泸功未博。

朝辞羊肠坂，夕望贝丘郭。漳水斜绕营，常山遥入幕。

永怀姑苏下，因寄建安作。白雪和诚难，沧波意空托。

陈琳书记好，王粲从军乐。早晚归汉庭，随君上麟阁。
荆渚堤上
范成大（宋代）

原田何莓莓，野水乱平楚。
大堤少人行，谁与艺稷黍？
独木且百岁，肮脏立水浒。
当年识兵烬，见赦几樵斧？
摩挲欲问讯，恨汝不能语。
薄暮有底忙？沙头听鸣橹。
偈颂七十一首
释了惠（宋代）

重阳佳节到来，瑞岩无可安排。
一十二峰黄栗粽，东大洋海茱一茶。
万象摩唇捋嘴，虚空缀齿粘牙，
不知秋意落谁家。
偈颂一百二十三首
释崇岳（宋代）

世尊良久，维摩默然。
便恁麽去，十万八千。
止遽轩
崔鶠（宋代）

我如万斛船，岁久腰已懒。
谁能逐相师，终日问手板。
去谋一寸安，辄被三尺挽。
怜公谢蛮触，鼓卧旗亦偃。
左原诗三十二首 其二十六 雁潭
王十朋（宋代）

九日登临涧水滨，荡中征雁亦来宾。如今雁至应相感，不见名潭旧主人。
峨嵋山
郑谷（唐代）

万仞白云端，经春雪未残。夏消江峡满，晴照蜀楼寒。

造境知僧熟，归林认鹤难。会须朝阙去，只有画图看。
霜叶飞 伯兄之戚已更岁矣，笏侄自粤归汴，由汴来蜀，泫然赋此
周之琦（清代）

素冠衔涕，重相见，伤心尘面憔悴。去年轻趁片帆风，送箭波长逝。

甚浃月、珠江戾止。无端啼湿春鹃泪。但爱日庭前，且幸得、孤雏侍侧，馨膳聊慰。

追念妙墨渊云，香名早饮，共说平步千里。盛筵烧尾只须臾，奈镜蓉空萎。

叹寂寂乡园梦里，郊祁忍更论前事。听雁声、哀弦外，只影天涯，断魂谁倚。
水调歌头 其九
夏元鼎（宋代）

闻道不嫌晚，悟了莫悠悠。遇时不炼，今生乌兔恐难留。

些子乾坤简易，不问在朝居市，达者尽堪修。火候无斤两，大药本非遥。

守旁门，囚冷屋，望升超。迷迷相授，生死不相饶。未识先天一气，孰辨五行生克，不向眼前求。

试道工夫易，福薄又难消。
感遇十二首·其四
张九龄（唐代）

孤鸿海上来，池潢不敢顾。
侧见双翠鸟，巢在三珠树。
矫矫珍木双，得无金丸惧？
美服患人指，高明逼神恶。
今我游冥冥，弋者何所慕！
题白云岩
宋涛（宋代）

白云岩在白云间，岩下千山与万山。
莫向公卿容易道，恐伊来此一生閒。
沁园春·斗酒彘肩
刘过（宋代）

寄辛承旨。时承旨招，不赴。

斗酒彘肩，风雨渡江，岂不快哉！被香山居士，约林和靖，与坡仙老，驾勒吾回。坡谓西湖，正如西子，浓抹淡妆临镜台。二公者，皆掉头不顾，只管衔杯。
白云天竺去来，图画里、峥嵘楼观开。爱东西双涧，纵横水绕；两峰南北，高下云堆。逋曰不然，暗香浮动，争似孤山先探梅。须晴去，访稼轩未晚，且此徘徊。
句
王钦若（宋代）

须知尧历初釐正，玉烛初从献岁来。
闻同官会碧沚用出郊韵三首
吴潜（宋代）

万顷蟾光浩不收，花汀竹屿思悠悠。
黄公所隐知何地，贺监宜悠乞此洲。
良夜最佳惟午夜，今秋偏好是中秋。
举杯酒露月同吸，仰面青天可问不。
满江红
陆游（宋代）

危堞朱栏，登览处、一江秋色。人正似、征鸿社燕，几番轻别。缱绻难忘当日语，凄凉又作它乡客。问鬓边、都有几多丝，真堪织。

杨柳院，秋千陌。无限事，成虚掷。如今何处也，梦魂难觅。金鸭微温香缥渺，锦茵初展情萧瑟。料也应、红泪伴秋霖，灯前滴。
凤凰台上忆吹箫 三和心斋
江珠（清代）

午日穿帘，桃枝弄影，天风吹落瑶笺。误聪明两字，尝尽辛酸。

憎煞莺啼燕语，牵惹起、种种愁端。难消遣，悲来看剑，病去逃禅。

萧间。焚香默坐，较词胆诗肠，总不如前。嗤江花早谢，无力争妍。

造物岂真忌汝，也应是、骨相单寒。且偷占，一园春色，几片云山。
后咏史二首 其一
沈钦圻（清代）

江山何止割鸿沟，白马青丝尚未休。貂到续馀惟狗尾，侯当封未总羊头。

不容党锢逃张俭，只许烟花选莫愁。况是龙蛇互相斗，元戎若个赋同仇？
天冠山题咏二十二首 其十八 凤山
赵孟頫（元代）

山鸡爱羽毛，饮啄琪树间。照影寒潭静，翔集落花闲。
寄水竹
胡仲弓（宋代）

吴江江上望，平处少波涛。
冬日思鲈鱠，天风落凤毛。
二难并四美，独立仰三高。
秀野曾招隐，清名不可逃。
何子完来访平湖用白沙封子完庐墓卷韵赠别
林光（明代）

七年弄影笑何功，握手逢君又孟冬。诗味直从江浦醉，墨痕须孟玉台封。

休疑美玉栖顽璞，几见繁花舞乱风。坐我池亭看镜水，白云何处觅高峰。
文江八景 其五 金滩春涨
邹元标（明代）

春来江上鹁鸠鸣，夜雨萧萧卷浪声。无限中流频击楫，和风相送片帆轻。
杂曲歌辞。起夜来
施肩吾（唐代）

香销连理带，尘覆合欢杯。懒卧相思枕，愁吟起夜来。
侠客行
吴龙翰（宋代）

击筑复击筑，欲歌双泪横。
宝刀重如命，命如鸿毛轻。
古风寿九十
熊禾（元代）

百年九十多，百里九十半。
我持千岁樽，祝公椿松算。
忆昔钓璜叟，桓桓鹰扬旦。
是时年未百，一出戡祸乱。
丹书佐太平，树立更明焕。
又思淇澳翁，盛德为世冠。
懿戒亦何年，耄境若童草。
前公十年期，丹扆隆简眷。
太公出为将，远业俟时奋。
后公更五年，进德当不倦。
武公入为相，苍生副深愿。
昭代儒老成，硕望孚众观。
百年未为多，名节千载看。
后皇启昌运，万一效裨赞。
方广寺睡觉
张栻（宋代）

僧舍孤衾寄此情，庄生梦破晓钟声。
浮沤踪迹原无定，惆怅西风一夜清。
答潘子登
陈恭尹（清代）

天之为文星与月，人之为文笔与舌。自从星月一晦冥，文章正脉几于绝。

挑灯昨夜读君书，字字行间皆有血。君父之辱义正同，有口莫向他人说。

精卫填海海未乾，愚公移山山可裂。山崩海竭必有时，此心不与天壤灭。

蘸笔须到星宿源，磨锋必用昆吾铁。但能闭户造坚车，今古修途同一辙。
过九岭
徐玑（宋代）

断崖横路水潺潺，行到山根又上山。眼看别峰云雾起，不知身也在云间。
初食杨梅
杨循吉（明代）

杨梅本是我家果，归来相对叹先作。
往来南北将十年，久不餐汝几忘却。
忆从年少在吴中，食以成伤难疗药。
年年端午即有之，街头卖折先附郭。
初间生酸带青色，次见熟从枝上落。
吴侬好奇不论钱，一味才逢倾倒橐。
生时熏蒸喜烈日，所怕狂风阴雨雪。
有红有白紫者佳，大如弹丸圆可握。
生芒刺口易破碎，到牙甘露先流腭。
黄船奉贡昼夜走，数枚出赐惟台阁。
其余官小那得预，说着江南怀颇恶。
吴人盐蜜百计收，不知本味终枯涸。
肉存液去但有名，夺以酸甜无可嚼。
我今到家又遇夏，正是高林雨方濯。
满盘新摘恣狂啖，十指染丹如茜着。
细思口实亦小事，其来乃以微官博。
使余不有故山归，安得香鲜列惟错。
人生百年有适意，忍口劳劳何所乐。
虎丘访卖花老人
溥畹（清代）

缓携楖栗访山家，一路斜阳五色霞。不是闲园是花国，可留馀地种桑麻？
题醉翁亭
丁臣（宋代）

山僧野老远逢迎，指点清泉笑语同。
近日帝前枢轴老，旧来亭上醉吟翁。
林峦自古名虽胜，事物因人地转雄。
从此州民增壮观，岘山非独有羊公。
槎江夜月
陈奎（明代）

灵源一派自银河，千古横槎照碧波。玉兔光澄天上魄，金鳞戏跃水中梭。

壮年别去乡心切，清夜追随逸兴多。为问汉廷贤使者，当时胜览竟如何。
绮罗香 题画眉图
鲍之芬（清代）

玉镜鸾新，晶帘燕悄，朝露袭人兰气。欲效当年，京兆闺房韵事。

入时宜、最要长蛾，喜宫样、匀分八字。占风流、石黛南都，生花妙笔殷勤试。

春风吹上眉妩，掩映明眸皓齿，花钿云髻。浅笑轻颦，流盼更添娇媚。

临瘦月、波剪秋痕，带远山、柳舒晴翠。祝相庄、鸿雁长齐，孙曾同寿介。
秋燕
皇甫涍（明代）

广庭净霄色，良夜悦流玩。
况对巢箕人，同怀发幽赞。
散步林暝交，微星吐华粲。
彼美云中魄，徐驾升清汉。
玉彩含霜来，金霏随风散。
繁弦起两阶，孰知我心乱。
墓田八咏 其四 圭田春雨
史鉴（明代）

膏雨既沾足，畇畇满野春。艺禾供庙祭，遗柄利农人。
题怀素自序卷后
杜衍（宋代）

狂僧草圣继张颠，卷后兼题大历年。
堪与儒门为至实，武功家世久相传。
和梅臞瀑布韵
胡仲弓（宋代）

银河清夜决，一派落岩前。
雷激惊龙蛰，霜飞冷鹤眠。
醉乡思入圣，吟骨欲登仙。
世路风波恶，山中别有天。
和金溎生先生冰井寺诗即用原韵二首 其二
章际治（清代）

闻道烽烟警，南辕愿竟虚。莫嫌游兴阻，转羡宦情疏。

悯世肯行乐，待时聊隐居。桃源在何处，欲问武陵渔。
天界社集赋得薰风自南来殿阁生微凉二首 其一
卢龙云（明代）

永日宁逃暑，微风入户来。炎威三伏失，爽气二仪开。

暗度过新竹，轻飘动午槐。坐添吟思好，复进掌中杯。
又登碧云亭感怀三十首
吴芾（宋代）

晚上危亭眼暂明，风烟浓淡媚郊坰。
个中妙处吟难尽，分付人间作画屏。
舟次鼋湖阻水因由董山
朱槔（宋代）

山雨疏疏心又惊，起瞻天色斗微明。
他年一枕江关梦，知忆蓬窗此夜声。
口号
薛能（唐代）

素脊鸣秋杖，乌靴响暮厅。 ——薛能

刃飞三尺雪，白日落文星。 ——秦宗权
和朱玄进士对雪
田锡（宋代）

风回玉宇拂窗栏，欲晚层城料峭寒。
含月有光吟不尽，著烟无迹画方难。
江春南国兼梅落，塞腊西山向竹残。
何处多情偏入赏，狂随舞袖绕杯盘。
清江行
刘子翚（宋代）

渔翁一棹老清波，稚子学语能渔歌。
日暮沙头寒爇竹，雨余船角乱堆蓑。
鬻残小鲜仍自脍，湖海茫茫醉乡内。
夜阑酒渴漱寒流，月照芦花上蓬背。